**ROMANIA Anexa nr. 11**

**CONSILIUL JUDEŢEAN** la Regulamentul de organizare şi

**DIRECŢIA GENERALĂ DE ASISTENŢĂ** funcţionare al Directiei Generale de

**SOCIALĂ ŞI PROTECŢIA COPILULUI** Asistenţă Socială şi Protecţia CopiluluiHarghita, aprobat prin Hotărârea nr.117/2024

a Consiliului Judeţean Harghita

**REGULAMENT**

**de organizare şi funcţionare al serviciului social cu cazare pe perioadă de lungă durată:**

**"Locuința protejată pentru victimele violenței domestice"**

**COD SERVICIU SOCIAL: 8790CR-VD-III**

**ART. 1**

**Definiţie**

(1) Regulamentul de organizare şi funcţionare este un document propriu al serviciului social de tip rezidențial **"Locuința protejată pentru victimele violenței domestice"**, aprobat prin aceeaşi hotărâre prin care a fost înfiinţat, în vederea asigurării funcţionării acestuia cu respectarea standardelor minime de calitate aplicabile şi a asigurării accesului persoanelor beneficiare la informaţii privind condiţiile de admitere, serviciile oferite etc.

(2) Prevederile prezentului regulament sunt obligatorii atât pentru persoanele beneficiare, cât şi pentru angajaţii centrului şi, după caz, pentru membrii familiei beneficiarilor, reprezentanţii legali/convenţionali, vizitatori.

(3) Locuinţa protejată pentru victimele violenţei domestice reprezintă un tip de serviciu social cu cazare pe durată determinată de timp de până la 1 an, în care victimele pot beneficia de cazare, supraveghere, îngrijire, consiliere psihologică, consiliere juridică, orientare vocaţională, reabilitare şi reinserţie socio-profesională pentru o viaţă independentă.

**ART. 2**

**Identificarea serviciului social**

* Serviciul social "**Locuința protejată pentru victimele violenței domestice**", cod serviciu social **8790CR-VD-III**, este înfiinţat şi administrat de furnizorul Direcția Generală de Asistență Socială și Protecția Copilului Harghita, acreditat conform Certificatului de acreditare Seria AF. nr. 000291, eliberat la data de 13.05.2014, deţine Licenţa de funcţionare definitivă seria LF nr. 00065 eliberat în data de 2020.12.15, cu sediul în comuna Sânmartin, str. Principală, nr. 361/A, jud. Harghita.
* Se recomandă păstrarea secretă a locației pentru publicul larg, cu atât mai mult cu cât este o formă de locuire în vederea facilitării transferului la o viață independentă menită să asigure protecție, siguranță și securitate personală beneficiarilor.
* Serviciul social "**Locuința protejată pentru victimele violenței domestice**", funcţionează ca şi componentă funcţională a Direcţiei Generale de Asistenţă Socială şi Protecţia Copilului Harghita (DGASPC Harghita), fără personalitate juridică.

**ART. 3**

**Scopul serviciului social**

Scopul serviciului social "Locuința protejată pentru victimele violenței domestice" este de a oferi pe perioadă lungă de timp victimelor violenței domestice cazare, supraveghere, îngrijire, consiliere psihologică, consiliere juridică, orientare vocațională, reabilitare și reinserție socio-profesională pentru tranzitul la o viață independentă, în cadrul unei rețele naționale inovative de locuințe protejate destinate prevenirii și combaterii violenței domestice.

**ART. 4**

**Cadrul legal de înfiinţare, organizare şi funcţionare**

(1) Serviciul social "Locuința protejată pentru victimele violenței domestice" funcţionează cu respectarea prevederilor cadrului general de organizare şi funcţionare a serviciilor sociale, reglementat de Legea nr. 292/2011, cu modificările ulterioare, Legea nr. 217/2003 pentru prevenirea şi combaterea violenţei în familie, republicată, cu modificările şi completările ulterioare, precum şi a altor acte normative secundare aplicabile domeniului.

(2) Standard minim de calitate aplicabil: Anexa nr. 3 -Standardele minime de calitate pentru serviciile sociale cu cazare pe perioadă de lungă durată organizate ca locuințe protejate pentru persoanele victime ale violenței domestice- la Ordinul MMJS nr. 28/2019 privind aprobarea standardelor minime de calitate pentru acreditarea serviciilor sociale destinate prevenirii şi combaterii violenţei domestice.

(3) Serviciul social "Locuința protejată pentru victimele violenței domestice" este înfiinţat prin: Hotărârea Consiliului Judeţean Harghita nr. 12/2020 şi funcţionează fără personalitate juridică în structura Direcției Generale de Asistență Socială și Protecția Copilului Harghita, este coordonat metodologic de un responsabil servicii sociale și de coordonatorul local al proiectului, pe perioada implementării activităților proiectului și se subordonează din punct de vedere funcțional directorului general.

(3) Serviciul social Locuința protejată pentru victimele violenței domestice are o capacitate de 6 locuri.

**ART. 5**

**Principiile care stau la baza acordării serviciului social**

(1) Serviciul social "Locuința protejată pentru victimele violenței domestice" se organizează şi funcţionează cu respectarea principiilor generale care guvernează sistemul naţional de asistenţă socială, precum şi a principiilor specifice care stau la baza acordării serviciilor sociale prevăzute în legislaţia specifică, în convenţiile internaţionale ratificate prin lege şi în celelalte acte internaţionale în materie la care România este parte, precum şi în standardele minime de calitate aplicabile.

(2) Principiile specifice care stau la baza prestării serviciilor sociale în cadrul "Locuinței protejate pentru victimele violenței domestice"sunt următoarele:

a) respectarea şi promovarea cu prioritate a interesului persoanei beneficiare;

b) protejarea şi promovarea drepturilor persoanelor beneficiare în ceea ce priveşte egalitatea de şanse şi tratament, participarea egală, autodeterminarea, autonomia şi demnitatea personală şi întreprinderea de acţiuni nediscriminatorii şi pozitive cu privire la persoanele beneficiare;

c) ascultarea opiniei persoanei beneficiare şi luarea în considerare a acesteia, ţinându-se cont, după caz, de vârsta şi de gradul său de maturitate, de discernământ şi capacitate de exerciţiu;

d) promovarea bunăstării, siguranței fizice și securității economice a victimelor pentru depășirea situației de criză și reluarea unei vieți independente;

e) abordarea comprehensivă a violenței domestice și a violenței împotriva femeilor, inclusiv prin promovare a unei abordări sensibile la gen în serviciile sociale destinate victimelor violenței domestice;

f) creșterea gradului de dezvoltare personală (autodeterminare) și împuternicirea victimelor violenței;

g) acces nediscriminatoriu, gratuit și debirocratizat (facil) la servicii adecvate pentru toate categoriile de victime ale violenței domestice;

h) asigurarea și menținerea confidențialității asupra aspectelor ce țin de siguranța și viața privată a victimei, protejarea intimității beneficiarilor și respectul pentru demnitatea umană în toate activitățile adăpostului;

i) cooperarea multidisciplinară și sprijin individualizat pentru asigurarea unei intervenții personalizate și coerente;

j) promovarea participării beneficiarilor, inclusiv a copiilor, la luarea deciziilor care îi privesc și derularea activităților;

k) furnizarea serviciilor se face în baza managementului de caz, prin care se asigură intervenția unitară, integrată și în rețea;

l) principiul legalităţii;

m) principiul respectării demnităţii umane;

n) principiul prevenirii săvârşirii actelor de violenţă domestică;

o) principiul celerităţii;

p) principiul parteneriatului;

r) principiul egalităţii de şanse şi de tratament între femei şi bărbaţi;

s) principiul protecţiei vieţii şi siguranţei victimei;

t) principiul respectării drepturilor omului şi a libertăţilor fundamentale;

u) principiul abordării integrate,

v) principiile generale care guvernează sistemul național de asistență socială.

**ART. 6**

**Beneficiarii serviciilor sociale**

(1) Beneficiarii Serviciului social "Locuința protejată pentru victimele violenței domestice" sunt adulți, persoane autonome care nu sunt diagnosticate cu boli cronice sau contagioase, cu vârsta între 18 și 65 ani, victime ale violenței domestice, cu domiciliul/reședința în Romania, precum și copiii acestora aflați în situație de dificultate.

(2) Cuplul părinte/reprezentant legal-copil, denumit în continuare părinte-copil, se referă la părintele victimă împreună cu copilul sau copiii săi, care pot fi victime la rândul lor şi/sau martori. Cuplurile părinte-copil sunt găzduite în camere separate de adulţii victime.

(3) Locuinţa protejată promovează participarea beneficiarilor, inclusiv a copiilor, la luarea deciziilor care îi privesc şi derularea activităţilor.

(4) Calitatea de victimă a violenței în familie se va face raportat la art. 5 din Legea nr. 217/2003 pentru prevenirea şi combaterea violenţei în familie republicată, cu modificările și completările ulterioare, incluzând toate formele de violență domestică definite în art. 4 al aceleiași legi.

**ART. 7**

Beneficiarii locuinței protejate trebuie să îndeplinească cel puțin o condiție de risc și cel puțin una de vulnerabilitate, după cum urmează:

* **Condiții de risc:**

a) a fost în mod repetat afectată de fapte de violență domestică ale căror efecte nu au fost eliminate;

b) a beneficiat în ultimii 5 ani, de cel puțin o măsură de protecție: ordin de protecție provizoriu sau ordin de protecție;

c) se află sau s-a aflat în ultimii 5 ani în evidențele unuia sau mai multor servicii publice de asistență socială, uneia sau mai multor organizații neguvernamentale și a beneficiat din partea acestora de acordarea unor servicii/ măsuri de sprijin;

d) i s-a eliberat în ultimii 5 ani cel puțin un certificat medico-legal și/sau certificat medical care să ateste vătămările provenite din situațiile de violență domestică, și, după caz, orice alte documente doveditoare emise de către unitățile sanitare;

e) victima face dovada înregistrării unei cereri de divorț, la instanță sau notar, sau a emiterii de către instanțele judecătorești a unei hotărâri definitive într-un proces de divorț sau a unui certificat de divorț.

* **Condițiile de vulnerabilitate:**

a) se află în situația de dependență economică față de agresor și/sau nu are venituri proprii sau acestea sunt insuficiente;

b) nu există alternative privind separarea de agresor din punctul de vedere al spațiului locativ;

c) primește în mod repetat din partea agresorului insulte și cuvinte jignitoare, brutale, umilitoare și/sau amenințări la adresa vieții și integrității sale și/sau a copiilor săi/din anturajul său, sau a rudelor/prietenilor;

d) nu are calitatea de salariat la momentul realizării evaluării,

e) s-a aflat sau se află în concediu de îngrijire/creștere a copilului;

f) nu deține un certificat de calificare profesională pentru o anumită ocupație;

g) face parte din categoria de șomeri în vârstă de peste 45 de ani, șomeri de lungă durată, tineri NEET sau șomeri care sunt părinți unici susținători ai familiilor monoparentale;

h) nu deține nici o diplomă de studii sau deține documente doveditoare privind absolvirea a cel puțin 4 clase;

i) este o persoană cu dizabilități.

**ART. 8**

Accesul/admiterea în locuința protejată se face pe baza acumulării cumulative a cel puțin unei condiții de risc și a cel puțin uneia din condițiile de vulnerabilitate.

**ART. 9**

**Condițiile de admitere** **și furnizare a serviciilor sociale** în Locuința protejată pentru victimele violenței domestice sunt următoarele:

Actele necesare pentru întocmirea dosarului social, potrivit Metodologiei de recrutare și selecție a grupului țintă sunt:

a) Actul de identitate al beneficiarului, precum și, atunci când este cazul, actele de identitate ale copiilor minori aflați în grija sa în cadrul locuinței protejate, în copie (în cazul în care beneficiarul solicită includerea/admiterea se află în imposibilitatea de a prezenta documente de identitate la momentul admiterii, acesta va completa o declarație pe propria răspundere sub sancțiunea prevederilor art. 326 din Codul penal. Personalul de la nivelul furnizorului de servicii sociale poate face demersuri la autoritățile competente în vederea cunoașterii situației beneficiarului privind actele de identitate (C.I., pașaport) și a identificării ultimei adrese de domiciliu;

b) Declarație pe proprie răspundere privind calitatea de victimă a violenței domestice (conform anexei 7)

c) Cerere de înscriere în grupul țintă al proiectului (conform anexei 3)

d) Angajament de disponibilitate (conform anexei 4)

e) Declarație pe proprie răspundere privind evitarea dublei finanțări (conform anexei 5)

f) Declarație privind utilizarea și prelucrarea datelor personale (conform anexei 6)

g) Acord de dublă confidențialitate (conform anexei 8)

h) înscrisuri care să ateste îndeplinire condițiilor de risc și de vulnerabilitate

* orice alte înscrisuri care susțin necesitatea furnizării unor servicii adecvate pentru nevoile victimelor VD
* fișa de evaluare inițială la admitere/reevaluare a beneficiarului;
* decizia de includere/admitere aprobată/avizată de reprezentantul furnizorului de servicii sociale, în original;
* planul de intervenție;
* contractul de furnizare de servicii semnat de părți, în original.

**ART. 10**

Condiții de încetare a serviciilor socialefurnizate în Locuința protejată pentru persoanele victime ale violenței domestice:

* la cererea beneficiarului;
* la expirarea perioadei maxime de asistare;
* în caz de internare în instituții medicale în baza recomandărilor medicale pentru tratament;
* în caz de transfer în alte instituții de recuperare și integrare socială;
* în caz de forță majoră (cataclisme naturale, incendiu, apariția unui focar de infecție, sistarea licenței de funcționare a locuinței protejate);
* în cazul în care beneficiarul/beneficiara are un comportament inadecvat, care face incompatibilă acceptarea/rămânerea acesteia în locuința protejată;
* când nu se mai respecta clauzele contractuale de către beneficiară;
* în caz de deces al beneficiarei;
* în cazul nerespectării Regulamentului de Ordine Interioara și a normelor de comportament civic corespunzător;
* în cazul neîndeplinirii/nerespectării obligațiilor prevăzute în contractul de furnizare de servicii sociale;
* în cazul transferării beneficiarei în altă locuință protejată;
* în urma integrării socio – profesionale.

**ART. 11**

**Drepturile și obligațiile beneficiarilor** serviciului social Locuința protejată pentru persoanele victime ale violenței domestice

* Persoanele beneficiare de servicii sociale furnizate în "Locuința protejată pentru victimele violenței domestice" au următoarele **drepturi**:
* să li se respecte drepturile și libertățile fundamentale fără  discriminare  pe bază de rasă, sex,  religie, opinie sau orice altă circumstanță personală ori socială;
* să participe, în raport cu vârsta, la procesul de luare a deciziilor în furnizarea serviciilor sociale, respectiv la luarea deciziilor privind intervenția socială care li se aplică;
* să li se asigure păstrarea confidențialității asupra informațiilor furnizate și primite;
* să li se asigure continuitatea serviciilor sociale furnizate atât timp cât se mențin condițiile care au generat situația de dificultate;
* să fie asistați/reprezentați în exercitarea drepturilor de către personalul de specialitate a centrului și a Direcției Generale de Asistență Socială și Protecția Copilului Harghita atunci când nu au capacitate de exercitare a drepturilor;
* să li se garanteze demnitatea, intimitatea, viața intimă;
* să fie protejați de lege atât ei, cât și bunurile lor, atunci când nu au capacitate de exercițiu.

(2) Persoanele beneficiare de servicii sociale furnizate în Locuința protejată pentru victimele violenței domestice au următoarele **obligații**:

a) să respecte Regulamentul de Ordine Interioară și Regulamentul de organizare funcționare al Locuinței Protejate;

b) să coopereze cu asistentul social și cu alți specialiști în vederea întocmirii dosarului personal necesar obținerii unor drepturi prevăzute prin lege;

c) să participe activ în procesul de furnizare a serviciilor sociale la reevaluarea și revizuirea planului individualizat de asistență și îngrijire;

d) să răspundă material pentru pagubele produse din vină proprie la Locuința Protejată;

e) să accepte investigațiile și tratamentul medical prevăzut în Regulamentul de Ordine Interioară, sub sancțiunea excluderii din locuință;

f) să furnizeze informații corecte cu privire la identitate, situație familială, socială, medicală, economică și altele;

g) să participe, în raport cu vârsta, situația de dependență etc., la procesul de furnizare a serviciilor sociale;

h) să comunice orice modificare intervenită în legătură cu situația lor personală;

i) sa respecte caracterul secret al locuinței protejate și al activităților derulate;

j) să respecte prevederile prezentului regulament.

**ART. 12**

**Activități și funcții**

Principalele funcții ale Locuinței protejate pentru victimele violenței domestice sunt:

* **de furnizare a serviciilor sociale, prin asigurarea următoarelor activități:**
* găzduire pe perioadă determinată de până la 1 an, în funcție de situația particulară a fiecărui beneficiar și în raport cu nevoile individuale ale acestuia;
* îngrijire personală, menținerea igienei personale în incinta locuinței protejate, igienizare primară (spălat, uscat, deparazitat, organizat) a articolelor de îmbrăcăminte și a altor obiecte personale;
* evaluare medicală primară/asistență medicală;
* dezvoltarea deprinderilor de viață independentă;
* educație non-formală și informală;
* consiliere vocațională, grup de suport și acompaniere socială;
* sprijin pentru întocmirea actelor de identitate și/sau a altor documente, în funcție de particularitățile individuale.

**b) de informare a beneficiarilor, a potențialilor beneficiari, a autorităților publice locale și a comunității cu privire la domeniul său de acțiune și intervenție, prin asigurarea următoarelor activități:**

1. elaborarea de materialele informative pe suport de hârtie;

2. elaborarea de rapoarte de activitate - anual;

3. completarea chestionarelor de satisfacție – anual de către beneficiari.

**c)** **de promovare a drepturilor beneficiarilor și a unei imagini pozitive a acestora, de promovare a drepturilor omului în general, precum și de prevenire a situațiilor de dificultate în care pot intra categoriile vulnerabile care fac parte din categoria de persoane beneficiare, potrivit scopului acestuia, prin asigurarea următoarelor activități:**

* elaborare împreună cu beneficiarii a ”Cartei drepturilor”;
* elaborare împreună cu beneficiarii a ”Regulilor locuinței protejate”;
* marcarea unor zile naționale/locale și internaționale, destinate categoriei de beneficiari căreia se adresează locuința protejată.

**d)** **de asigurare a calității serviciilor sociale prin realizarea următoarelor activități:**

* asigurarea infrastructurii și a logisticii;
* elaborarea instrumentelor standardizate utilizate în procesul de acordare a serviciilor;
* realizarea de evaluări periodice a serviciilor prestate;
* sprijinirea dezvoltării, extinderii, diversificării și creșterii calității serviciilor sociale;
* creșterea competențelor profesionale ale personalului implicat în domeniul acordării de servicii sociale, prin facilitarea accesului la cursuri de perfecționare și specializare;

**e) de administrare a resurselor financiare, materiale și umane ale locuinței protejate prin realizarea următoarelor activități:**

1. asigurarea calității condițiilor de locuit;

2. asigurarea calității hranei în raport cu resursele financiare alocate conform legislației în vigoare;

3. asigurarea logisticii în funcție de nevoile beneficiarilor și resursele furnizorului;

4. formarea și autoformarea continuă a personalului, disponibilitatea, capacitatea empatică și motivația personalului.

**ART. 13**

**Structura organizatorică, numărul de posturi și categoriile de personal**

* Serviciul social "Locuința protejată pentru victimele violenței domestice" funcționează cu un post de asistent social principal Cod COR (263501), care realizează managementul de caz specific beneficiarilor locuinței protejate. Coordonarea activității locuinței protejate este asigurata de **responsabilul de servicii sociale**.

(2) Raportul angajat/beneficiar este de 1 la 6

(3) Atribuțiile responsabilului servicii sociale sunt:

a) participă la buna implementare a activităților specifice, legate de operaționalizarea rețelei naționale inovative integrate de locuințe protejate în vederea asigurării funcționării serviciilor sociale destinate victimelor violenței domestice care necesită separarea de agresor și sprijin pentru tranziția la o viață independentă;

b) urmărește evoluția beneficiarelor și colaborează cu grupul de suport și cu cabinetul de consiliere vocațională pentru asigurarea celor mai bune servicii care să răspundă nevoilor personalizate ale beneficiarelor;

c) asigură o abordare integrată a serviciilor pentru victimele violenței domestice prin corelarea serviciilor furnizate la nivelul locuinței protejate cu furnizarea serviciilor complementare: grup de suport și cabinet consiliere vocațională;

d) participă la procesul de identificare și selecție a victimelor violenței domestice;

e) asigură coordonarea, îndrumarea și monitorizarea activităților desfășurate în cadrul Locuinței Protejate;

f) sprijină victimele violenței domestice în ceea ce privește învățarea și asumarea deprinderilor de viață independentă;

g) pregătește și facilitează transferul victimei violenței domestice la o viață independentă;

h) răspunde de calitatea activităților desfășurate la nivelul Locuinței Protejate și dispune, în limita competenței, măsuri de organizare care să conducă la îmbunătățirea acestor activități sau, după caz, formulează propuneri în acest sens;

i) asigură distribuirea voucherelor de hrană și formulează recomandări pentru viață;

j) monitorizează modul de utilizare a resurselor alocate locuințelor protejate, materialelor consumabile și modul de întreținere a bunurilor și mobilierului din locuința protejată;

k) organizează activitatea personalului și asigură respectarea timpului de lucru și a Regulamentului de organizare și funcționare.

**ART. 14**

**Personalul de conducere**

Coordonarea activitatii locuintei protejate este asigurata de responsabilul de servicii sociale, care are următoarele atribuții:

a) asigură coordonarea, îndrumarea şi controlul activităţilor desfăşurate de personalul serviciului şi propune organului competent sancţiuni disciplinare pentru salariaţii care nu îşi îndeplinesc în mod corespunzător atribuţiile, cu respectarea prevederilor legale din domeniul furnizării serviciilor sociale, codului muncii etc.;

b) elaborează rapoartele generale privind activitatea serviciului social, stadiul implementării obiectivelor şi întocmeşte informări pe care le prezintă furnizorului de servicii sociale;

c) propune participarea personalului de specialitate la programele de instruire şi perfecţionare;

d) colaborează cu alte centre/alţi furnizori de servicii sociale şi/sau alte structuri ale societăţii civile în vederea schimbului de bune practici, a îmbunătăţirii permanente a instrumentelor proprii de asigurare a calităţii serviciilor, precum şi pentru identificarea celor mai bune servicii care sa răspundă nevoilor persoanelor beneficiare;

e) întocmeşte raportul anual de activitate;

f)asigură buna desfăşurare a raporturilor de muncă dintre angajaţii serviciului/centrului;

g) propune furnizorului de servicii sociale aprobarea structurii organizatorice şi a numărului de personal;

h) desfăşoară activităţi pentru promovarea imaginii centrului în comunitate;

i) ia în considerare şi analizează orice sesizare care îi este adresată, referitoare la încălcări ale drepturilor beneficiarilor în cadrul serviciului pe care îl conduce;

j) răspunde de calitatea activităţilor desfăşurate de personalul din cadrul serviciului şi dispune, în limita competenţei, măsuri de organizare care să conducă la îmbunătăţirea acestor activităţi sau, după caz, formulează propuneri în acest sens;

k) organizează activitatea personalului şi asigură respectarea timpului de lucru şi a regulamentului de organizare şi funcţionare;

l) reprezintă serviciul în relaţiile cu furnizorul de servicii sociale şi, după caz, cu autorităţile şi instituţiile publice, cu persoanele fizice şi juridice din ţară şi din străinătate, precum şi în justiţie;

m) asigură comunicarea şi colaborarea permanentă cu serviciul public de asistenţă socială de la nivelul primăriei şi de la nivel judeţean, cu alte instituţii publice locale şi organizaţii ale societăţii civile active în comunitate, în folosul beneficiarilor;

n) întocmeşte proiectul bugetului propriu al serviciului şi contul de încheiere a exerciţiului bugetar;

o) asigură îndeplinirea măsurilor de aducere la cunoştinţă atât personalului, cât şi beneficiarilor a prevederilor din regulamentul propriu de organizare şi funcţionare;

p) asigură încheierea cu beneficiarii a contractelor de furnizare a serviciilor sociale;

q) îndeplineşte orice alte atribuţii, ce revin centrului, în domeniul de specialitate şi din actele normative incidente emise de organele administraţiei publice locale/centrale, precum și în standardele minime de calitate aplicabile serviciilor sociale pe care le coordonează;

r) asigură evidenţa, păstrarea şi arhivarea documentelor privind activitatea proprie;

* asigură implementarea şi monitorizarea standardelor de control intern/managerial, conform cerinţelor din Ordinul SGG nr. 600/2018 pentru aprobarea Codului controlului intern/managerial al entităţilor publice, la nivelul serviciului.
* răspunde de elaborarea/revizuirea/implementarea procedurilor operaţionale şi a altor documente prevăzute în Ordinul SGG nr. 600/2018 privind aprobarea Codului controlului intern managerial al entităţilor publice care fac referire la activităţile pe care le desfăşoară în cadrul serviciului;
* răspunde de identificarea, evaluarea și tratarea riscurilor la nivelul serviciului, precum și de întocmirea Registrului riscurilor.;
* întocmește/modifică regulamentul de organizare și funcționare al serviciului social și îl transmite conducerii direcției în vederea efectuării demersurilor necesare pentru aprobarea acestuia de către Consiliul județean;
* solicită acordul persoanelor ale căror date personale urmează să fie prelucrate în scopul îndeplinirii atribuțiilor sale de serviciu, respectiv realizează informarea acestor persoane cu privire la scopul pentru care se vor utiliza aceste date;
* prelucrarea datelor cu caracter personal se va face exclusiv în scopul îndeplinirii atribuțiilor prevăzute în fișa postului și/sau în acte normative;
* ia toate măsurile pentru ca documentele/bazele de date pe care le gestionează, indiferent de mediul de stocare să fie protejate de accese neautorizate;
* întocmeşte Foaia colectivă de prezenţă pentru angajaţii centrului, în baza condicii de prezenţă, şi o înaintează serviciului de resurse umane la sfârșitul fiecărei luni;
* cunoaşte şi respectă normele de protecţia muncii SSM şi SU referitor locului de muncă şi măsurile de aplicare a acestora;
* păstrează confidenţialitatea informaţiilor primite cu privire la beneficiarii, fiindu-i interzisă, sub sancţiunea încetării contractului de muncă, încălcarea confidenţialităţii informaţiilor obţinute în exercitarea atribuţiilor de serviciu.

(1) Atribuţii ale personalului de specialitate:

a) asigură derularea etapelor procesului de acordare a serviciilor sociale cu respectarea prevederilor legii, a standardelor minime de calitate aplicabile şi a prezentului regulament;

b) colaborează cu specialişti din alte centre în vederea soluţionării cazurilor; identificării de resurse etc.;

c) monitorizează respectarea standardelor minime de calitate;

d) sesizează conducerii centrului situaţii care pun în pericol siguranţa beneficiarului, situaţii de nerespectare a prevederilor prezentului regulament etc.;

e) întocmeşte rapoarte periodice cu privire la activitatea derulată;

f) face propuneri de îmbunătăţire a activităţii în vederea creşterii calităţii serviciului şi respectării legislaţiei;

(3) **Personalul de specialitate** care oferă servicii victimelor violenței domestice în cadrul activităților specifice grupului de suport și cabinetului de consiliere vocațională este:

**a) asistent social** (263501), cu următoarele atribuții:

* participă la buna implementare a activităților - operaționalizarea rețelei naționale inovative integrate de locuințe protejate în vederea asigurării funcționării serviciilor sociale destinate victimelor violenței domestice care necesită separarea de agresor și sprijin pentru tranziția la o viață independentă;
* urmărește evoluția beneficiarelor și colaborează cu grupul de suport și cu cabinetul de consiliere vocațională pentru asigurarea celor mai bune servicii care să răspundă nevoilor personalizate ale beneficiarelor;
* asigură o abordare integrată a serviciilor pentru victime prin corelarea serviciilor furnizate la nivelul locuinței protejate cu furnizarea serviciilor complementare: grup de suport și cabinet consiliere vocațională;
* participă la procesul de identificare și selecție a victimelor violenței domestice;
* asigură coordonarea, îndrumarea și monitorizarea activităților desfășurate în cadrul Locuinței Protejate;
* sprijină victimele violenței domestice în ceea ce privește învățarea și asumarea deprinderilor de viață independentă;
* pregătește și facilitează transferul victimei violenței domestice la o viață independentă;
* răspunde de calitatea activităților desfășurate la nivelul Locuinței Protejate și dispune, în limita competenței, măsuri de organizare care să conducă la îmbunătățirea acestor activități sau, după caz, formulează propuneri în acest sens;
* asigură distribuirea voucherelor de hrană și formulează recomandări pentru viață;
* monitorizează modul de utilizare a resurselor alocate locuințelor protejate, materialelor consumabile și modul de întreținere a bunurilor și mobilierului din locuința protejată;
* organizează activitatea personalului și asigură respectarea timpului de lucru și a Regulamentului de organizare și funcționare.
* îndeplineşte orice alte atribuţii, ce revin compartimentului în domeniul de specialitate şi din actele normative incidente emise de organele administraţiei publice.
* răspunde de îndeplinirea atribuţiilor stabilite prin ROF, Fişa postului, a reglementărilor interne ale aparatului de specialitate, a sarcinilor stabilite de către preşedinte/director general, sau a obligaţiilor prevăzute în actele cu caracter normativ emise de către autorităţi sau instituţii publice ale administraţiei publice centrale/locale.

**b). psiholog** (263411), cu următoarele atribuții:

* participa la realizarea si buna implementare a activităților specifice domeniului de activitate și ale proiectului;
* asigura selectarea si includerea victimelor violentei domestice in cadrul grupurilor de suport;
* planifică realizarea ședințelor grupurilor de suport si asigura comunicarea informațiilor necesare către victimele violentei domestice;
* asigură cadrul de lucru adecvat necesar desfășurării ședințelor de grup în care fiecare victimă a violenței domestice să poată lucra cu sine însăși în sensul de surprindere ad-hoc a reacțiilor, stărilor, trăirilor generale prin și în interacțiunea cu ceilalți membri ai grupului;
* pregătește și asigură desfășurarea grupurilor de suport conform planificării;
* realizează evaluarea psihologică a fiecărei victime a violenței domestice și stabilește psihodiagnosticul;
* colaborează și comunică eficient cu echipa locală de implementare a proiectului și responsabilul de servicii sociale;
* raportează lunar activitatea desfășurată către responsabilul de servicii sociale.

**c). Consilierul vocațional** (242315), cu următoarele atribuții:

* participă la buna implementare a activităților specifice, creșterea nivelului de integrare socio-profesională a victimelor violenței domestice prin furnizarea de servicii de consiliere vocațională;
* asigură colaborarea permanentă cu Agenția Județeană pentru Ocuparea Forței de Muncă Harghita, precum și cu organizațiile sindicale și patronale, în scopul corelării serviciilor oferite de către aceștia cu nevoile beneficiarelor, și facilitarea accesului la diferite tipuri de servicii de informare/formare/angajare;
* identifică aptitudinile, interesele, competențele victimelor violenței domestice și evaluează nivelul de dezvoltare vocațional prin proceduri metodologice specifice conform inventarelor aptitudinale, testelor și instrumentelor specifice;
* elaborează profilul vocațional al victimelor violenței domestice în baza aptitudinilor, competențelor, intereselor, caracteristicelor psiho-fizice, performanțelor și eșecurilor anterioare rezultatelor obținute la probele aplicate;
* identifică traseul potențial de dezvoltare vocațională, ținând cont de aptitudini, motivație, nivel școlar, sfera de interese, obiective stabilite pe termen scurt, mediu și lung ale victimelor violenței domestice dar și de caracteristicile psiho-fizice și contextual sociocultural;
* elaborează planul de inserție profesională și îl revizuiește ori de câte ori este necesar împreună cu victimele violenței domestice, ținând cont de competențele dobândite, de capacitățile psiho-fizice, oferta și opțiunile privind plasarea pe piața muncii și de obiectivele personale ale beneficiarului pe termen scurt, mediu și lung;
* sprijină victimele violenței domestice în vederea obținerii unui loc de muncă ținând cont de nivelul de pregătire și caracteristicile psiho-fizice individualizate;
* identifică locuri de muncă vacante ținând cont de tipul angajatorului, cerințele și solicitărilor victimelor violenței domestice și mediul de lucru;
* oferă susținere motivațională victimelor violenței domestice, prin oferirea de alternative în vederea fundamentării, în mod autonom, a propriului traseu vocațional;
* asigură consiliere post-angajare prin gestionarea relației dintre victimele violenței domestice și angajator, în vederea acomodării și adaptării acestora la locul de muncă și particularizării locului de muncă la posibilitățile lor;
* întocmește dosare privind participarea fiecărei beneficiare la consiliere vocațională;
* colaborează și comunică eficient cu echipa locală de implementare a proiectului și cu responsabilul de servicii sociale;
* raportează lunar activitatea desfășurată către responsabilul de servicii sociale.

(4) **Obligaţii comune tuturor angajaţilor care își desfășoară activitatea în cadrul LP:**

* au obligaţia să îşi însuşească şi să respecte prevederile legislaţiei din domeniul securităţii şi sănătăţii în muncă şi măsurile de aplicare a acestora;
* au obligaţia să îşi desfăşoare activitatea, în conformitate cu pregătirea şi instruirea sa, precum şi cu instrucţiunile primite din partea angajatorului, astfel încât să nu expună la pericol de accidentare sau îmbolnăvire profesională atât propria persoană, cât şi alte persoane care pot fi afectate de acţiunile sau omisiunile sale în timpul procesului de muncă;
* au obligaţia să nu procedeze la scoaterea din funcţiune, la modificarea, schimbarea sau înlăturarea arbitrară a dispozitivelor de securitate proprii, în special ale aparaturii, instalaţiilor tehnice şi a clădirilor, şi să utilizeze corect aceste dispozitive/aparaturi;
* au obligaţia să comunice imediat angajatorului şi/sau lucrătorilor desemnaţi orice situaţie de muncă despre care au motive întemeiate să o considere un pericol pentru securitatea şi sănătatea lucrătorilor, precum şi orice deficienţă a sistemelor de protecţie;
* au obligaţia să aducă la cunoştinţă şefului de centru şi/sau angajatorului accidentele suferite de propria persoană;
* au obligaţia să coopereze cu angajatorul şi/sau cu lucrătorii desemnaţi, atât timp cât este necesar, pentru a face posibilă realizarea oricăror măsuri sau cerinţe dispuse de către inspectorii de muncă şi inspectorii sanitari, pentru protecţia sănătăţii şi securităţii lucrătorilor;
* au obligaţia să coopereze, atât timp cât este necesar, cu angajatorul şi/sau cu lucrătorii desemnaţi, pentru a permite angajatorului să se asigure că mediul de muncă şi condiţiile de lucru sunt sigure şi fără riscuri pentru securitate şi sănătate, în domeniul său de activitate;
* participă la implementarea procedurilor operaţionale;
* îndeplinesc orice alte atribuţii, ce revin compartimentului în domeniul de specialitate şi din actele normative incidente emise de organele administraţiei publice;
* răspund de îndeplinirea atribuţiilor stabilite prin ROF, Fişa postului, a reglementărilor interne ale aparatului de specialitate, a sarcinilor stabilite de către preşedinte/director general, sau a obligaţiilor prevăzute în actele cu caracter normativ emise de către autorităţi sau instituţii publice ale administraţiei publice centrale/locale;
* păstrează confidenţialitatea în legătură cu faptele, informaţiile şi documentele de care iau cunoştinţă în exercitarea funcţiei;
* asigură evidenţa, păstrarea şi arhivarea documentelor privind activitatea proprie;
* solicită acordul persoanelor ale căror date personale urmează să fie prelucrate în scopul îndeplinirii atribuțiilor sale de serviciu, respectiv realizează informarea acestor persoane cu privire la scopul pentru care se vor utiliza aceste date;
* prelucrarea datelor cu caracter personal se va face exclusiv în scopul îndeplinirii atribuțiilor prevăzute în fișa postului și/sau în acte normative;
* iau toate măsurile pentru ca documentele/bazele de date pe care le gestionează, indiferent de mediul de stocare să fie protejate de accese neautorizate.

**ART. 15**

**Personalul administrativ, gospodărie, întreţinere-reparaţii, deservire**

Personalul administrativ, de întreținere, reparații, deservire este asigurat de către personalul Direcției Generale de Asistenta Socială și Protecția Copilului Harghita.

**ART. 16**

**Finanţarea centrului**

(1) În estimarea bugetului de venituri şi cheltuieli, Locuința protejată are în vedere asigurarea resurselor necesare acordării serviciilor sociale cel puţin la nivelul standardelor minime de calitate aplicabile.

(2) Finanţarea cheltuielilor centrului se asigură, în condiţiile legii, din următoarele surse:

a) bugetul Consiliului Județean Harghita;

b) bugetul de stat;

c) donaţii, sponsorizări sau alte contribuţii din partea persoanelor fizice ori juridice din ţară şi din străinătate;

d) fonduri externe rambursabile şi nerambursabile;

e) alte surse de finanţare, în conformitate cu legislaţia în vigoare.

(3) Bugetului LP, ca parte integrantă din bugetul DGASPC Harghita, se aprobă de către Consiliul Judeţean Harghita.

**ART. 17**

**Dispoziţii finale**

1. Monitorizarea activității LP, a verificării respectării și menținerii standardelor minime de calitate, se efectuează periodic, prin vizite anunțate/neanunțate de către conducerea DGASPC HR și personalul Compartimentului managementul calității servicilor sociale.
2. Activitatea LP va fi supravegheată de către conducerea DGASPC HR, şi personalul cu atribuţii specifice din cadrul Inspecției Sociale, MMPS/ANPD, Curtea de conturi, Inspecția Muncii, cu drept de control asupra activităţilor, în conformitate cu prevederile legale în domeniul protecţiei persoanei adulte cu dizabilități.
3. Coordonatorul LP va răspunde de cunoaşterea prevederilor prezentului regulament de către toţi salariaţii LP.
4. Prezentul Regulament se completează cu normele legale în vigoare pentru fiecare din activităţile de competenţa LP.
5. Prezentul regulament constituie anexă a Regulamentului de organizare și funcționare al Direcției Generale de Asistență Socială și Protecția Copilului Harghita și se completează de drept cu prevederile legale în vigoare sau ulterioare. Modificarea/completarea prezentului regulament se face prin hotărâre a Consiliului Județean Harghita.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_\_\_\_\_\_\_\_\_\_\_\_\_\_

**PRESEDINTE, DIRECTOR GENERAL,**

**BORBOLY CSABA ELEKES ZOLTÁN**